Regionsudvalgets udtalelse om »Kommissionens forslag til Europa-Parlamentets og Rådets afgørelse om et initiativ til fordel for arrangementet "Den Europæiske Kulturby"« (98/C 180/12)

REGIONSUDVALGET har -

under henvisning til Kommissionens forslag til Europa-Parlamentets og Rådets afgørelse om et initiativ til fordel for arrangementet »Den Europæiske Kulturby« (),

under henvisning til Rådets beslutning af 5. december 1997 om i henhold til artikel 128 og artikel 198 C, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til sit præsidiums beslutning af 8. marts 1996 om at henvise det forberedende arbejde til Underudvalg 7 »Borgernes Europa, Forskning, Kultur, Ungdom og Forbrugerspørgsmål«,

under henvisning til Underudvalg 7's forslag til udtalelse (CdR 448/97 rev.), som blev vedtaget den 23. januar 1998 med Dimitrios Efstathiadis som ordfører -

på den 22. plenarforsamling den 12.-13. marts 1998 (mødet den 13. marts) vedtaget følgende udtalelse.

1. Indledning

1.1. Det er den almindelige opfattelse, at kultur er det bedste middel til at løse konflikter mellem forskellige samfund, at den er en forudsætning for forståelse og følgelig for et fredeligt samarbejde folkene imellem.

1.2. Kulturelt samarbejde og gensidig forståelse baseret på respekt for de enkelte nationers og befolkningsgruppers særlige identitet bidrager til at skabe økonomisk samhørighed og social retfærdighed - eller for den sags skyld til at realisere enhver anden politik, hvor vi har svært ved at nå til enighed i Europa.

1.3. Et af Europas redskaber på kulturområdet er arrangementet »Den Europæiske Kulturby«. Regionsudvalget bifalder Kommissionens forslag om at gøre dette arrangement til et fællesskabsanliggende og lancere et fællesskabsinitiativ til støtte for det.

2. Generelle bemærkninger

2.1. Udnævnelsen til »Europæisk Kulturby« har givet en række byer lejlighed til at vise, hvordan kulturel kreativitet og det forenede Europas flerstemmighed efter deres opfattelse bedst fremmes.

2.2. Ud fra erfaringerne fra den første runde af europæiske kulturbyer (1985-1999) kan drages visse nyttige slutninger.

2.3. Arrangementet bekræfter kulturens internationale karakter, hvorved kulturen styrkes som et nyttigt og karakteristisk element i opbygningen af unionsborgerskabet.

2.4. Ved at støtte lokale kulturværdier og særtræk understreges Europas flerkulturelle karakter, som udgør en vigtig faktor for opbygning af social samhørighed, bekæmpelse af racisme og fremmedhad og fremme af samarbejde.

2.5. Regionsudvalget foreslår, at initiativet åbnes for landene i Det Europæiske Økonomiske Samarbejdsområde og for de lande, der har søgt om medlemskab af EU, og for Schweiz.

3. Særlige bemærkninger

3.1. Udvælgelsesprocedure

3.1.1. Kommissionen foreslår, at der indkaldes en jury på syv uafhængige personer, hvoraf to udpeges af Europa-Parlamentet, to af Rådet, to af Kommissionen og et af Regionsudvalget. Juryen skal behandle ansøgningerne og afgive en udtalelse til Kommissionen, der skal stå for den officielle indstilling. Regionsudvalget bifalder sammensætningen af juryen, eftersom den lokale og regionale repræsentation tildeles en aktiv rolle.

3.2. Udvælgelseskriterier

3.2.1. Forudsætningen for, at »Den Europæiske Kulturby« kan bevare sin betydning, de praktiske muligheder, den giver, og de betydelige krav, et kandidatur stiller, bør alle tages med i betragtning ved udfærdigelsen af kriterier, der skal sikre arrangementets enestående karakter, dens betydning og troværdighed.

3.2.2. At titlen i år 2000 gives til 9 byer, kan betragtes som en engangsforeteelse, som begrundes i, at dette årstal udgør et symbolsk højdepunkt i vor tidsregning. I mere almindelige år bør vragede kandidater dog tilbydes værtskabet for særlige kulturelle temaaktiviteter på europæisk plan under Fællesskabets kulturprogrammer.

3.2.3. Det er vigtigt, at andre byer end hovedstæder får mulighed for at være Europas kulturelle lokomotiv, således som det lykkeligvis hændte for Thessaloniki, der nu kan anvendes som referencepunkt ved organiseringen af kommende kulturbyarrangementer.

3.2.4. I betragtning af arrangementets betydning for fremme af europæisk samarbejde på det intellektuelle område, hvor Europa kan opbyde en umådelig arv, en imponerende nutid og en perspektivrig fremtid, udgør udnævnelsen til kulturby et middel til fredelig og kreativ kommunikation ikke kun mellem Europas stater men mellem hele verdens folkeslag.

Regionsudvalget støtter derfor fuldt ud Kommissionens forslag, om at ansøgningerne skal indeholde en beskrivelse af et europæisk kulturprojekt omkring et særligt tema af europæisk interesse og baseret på kultursamarbejde.

3.2.5. Kommissionen foreslår, at ansøgningerne skal præcisere, hvordan ansøgerbyen agter at:

- præsentere de fælles kulturstrømninger for europæerne, som den har givet stødet til eller har ydet et væsentligt bidrag til,

- fremme kunst- og kulturarrangementer med deltagelse af kulturarbejdere fra byer i andre medlemsstater i Unionen,

- sørge for modtagelse af EU-borgere og en så bred formidling som muligt af de planlagte arrangementer ved hjælp af multimedier og flersproget materiale,

- fremme dialogen mellem de forskellige kulturer i Europa og resten af verden.

Regionsudvalget er enig i disse principper, men vil samtidig foreslå, at direkte inddragelse af borgerne og mindretalskulturers rolle og betydning eksplicit nævnes blandt kriterierne.

3.2.6. Uanset om der træffes beslutning om at videreføre KALEJDOSKOP-programmet i 1999, og uanset om der gennemføres pilotprojekter til forberedelse af kulturrammeprogrammet, kræver Regionsudvalget, at Weimar som europæisk kulturby 1999 får den sædvanlige EU-støtte.

Regionsudvalget opfordrer til, at det tilstræbes at give kommende kulturbyer rettidig og tidssvarende støtte.

4. Konklusioner

4.1. Regionsudvalget støtter generelt Kommissionens forslag om at oprette et fællesskabsinitiativ til støtte for det årlige arrangement »Den Europæiske Kulturby«.

4.2. Regionsudvalget vil gerne fremhæve den europæiske kulturs regionale og lokale mangfoldighed. Det bakker derfor op bag Kommissionens intentioner om i nær fremtid at fremlægge et forslag til overordnet kulturprogram, hvori dette initiativ vil indgå.

Bruxelles, den 13. marts 1998.

Manfred DAMMEYER

Formand for Regionsudvalget

() KOM(97) 549 endelig udg. - 97/0290 COD - EFT C 362 af 28.11.1997, s. 12.